กรุงเทพมหานคร ขอความร่วมมือชาวมุสลิมปฏิบัติตามประกาศจุฬาราชมนตรี ร่วมควบคุมการแพร่ระบาดของเชื้อโควิด-19 ในช่วงเดือนรอมฎอน
กรุงเทพมหานครขอความร่วมมือชาวมุสลิมปฏิบัติตามประกาศจุฬาราชมนตรีเพื่อร่วมควบคุมการแพร่ระบาดของเชื้อโควิด-19 ในช่วงเดือนรอมฎอนพล.ต.ท.โสภณ พิสุทธิวงษ์ รองผู้ว่าราชการกรุงเทพมหานคร ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) กรุงเทพมหานคร ครั้งที่ 23/2563 ซึ่งที่ประชุมมอบหมายให้สำนักงานเขตประชาสัมพันธ์ให้ชาวมุสลิมปฏิบัติตามประกาศจุฬาราชมนตรี เรื่อง มาตรการป้องกันการแพร่ระบาดของโรคติดเชื้อไวรัสโคโรนา 2019 (COVID-19) เนื่องจากสัปดาห์หน้าจะเข้าสู่ช่วงเดือนรอมฎอน ซึ่งจะมีการปฏิบัติศาสนกิจของอิสลามิกชนจำนวนมาก โดยประกาศดังกล่าวขอให้งดการละหมาดวันศุกร์และการละหมาดญะมาอะห์ที่มัสยิด และให้ละหมาดบ่าย (ดุรี) 4 รอกาอัต ที่บ้านแทน สำหรับผู้บริหารมัสยิดให้จัดการละหมาดเฉพาะกลุ่มที่มีจำนวนไม่เกิน 5 คน และให้มีการเว้นระยะห่างในแถว อย่างน้อย 2 เมตร งดการจัดกิจกรรมและการรวมตัวกันเป็นกลุ่ม ได้แก่ การจัดงานการกุศลขององค์กรมัสยิด มูลนิธิ สมาคม ชมรม งานบรรยายศาสนธรรมประจำวัน ประจำสัปดาห์ ประจำเดือน การออกดะวะห์ (การเชิญชวนให้ศาสนิกทําความดี) ทั้งในมัสยิดและสถานที่ต่างๆ การเรียนการสอนศาสนา ทั้งการสอนอัลกุรอานและศาสนาภาคบังคับ โดยให้ผู้ปกครองดูแลบุตรหลานของตนให้ทบทวนบทเรียนดังกล่าวภายในบ้าน งดหรือเลื่อนการจัดงานฉลองมงคลสมรสไปก่อนจนกว่าสถานการณ์จะคลี่คลายไปในทางที่ดีขึ้นหรือเข้าสู่สภาวะปกติ และหรือให้ทำพิธีนิกะฮ์ (สมรส) เฉพาะบุคคลที่เกี่ยวข้องไม่เกิน 10 คน รายละเอียดสามารถติดตามได้ในเว็บไซต์คณะกรรมการอิสลามประจำกรุงเทพมหานคร www.islamicbangkok.or.th/ หรือเว็บไซต์สำนักงานคณะกรรมการกลางอิสลามแห่งประเทศไทย www.cicot.or.th ทั้งนี้เพื่อควบคุมการแพร่ระบาดโรคโควิด-19 ให้อยู่ในวงจำกัดต่อไป